Ffion Dafis

Actores, cyfarwyddwr, awdur a chyflwynydd teledu a radio o Gymru yw Ffion Dafis (ganwyd 1 Chwefror 1971). Mae'n adnabyddus am ei gwallt cyrliog, ac fe'i gelwir yn aml yn Ffion Gwallt.

 Bywyd cynnar ac addysg 
Mae Ffion Dafis yn hanu'n wreiddiol o bentref Dolwyddelan ond pan yn 8 oed symudodd y teulu i Fangor pan gafodd ei thad swydd fel prifathro Ysgol y Garnedd. Mae'n gyn-ddisgybl o Ysgol Tryfan. Aeth ymlaen i astudio Cymraeg ym Mhrifysgol Bangor.

 Gyrfa 
Bu'n cyflwyno y rhaglen gylchgawn i bobl ifanc i-dot ar S4C yn ystod y nawdegau. Yn ddiweddarach, bu'n chwarae rhan Llinos yn y gyfres deledu Amdani! sef drama am dîm rygbi merched, cyfres yn seiliedig ar nofel o'r un enw gan Bethan Gwanas.

Bu'n cyflwyno rhaglenni radio C2 gyda'r nos rhwng 2008 a 2009, ac roedd i'w gweld yn aml yn cyflwyno rhaglenni teledu S4C o Eisteddfod yr Urdd a'r Eisteddfod Genedlaethol. Bu'n rhan o gynhyrchiad cyntaf Theatr Genedlaethol Cymru, Deffro'r Gwanwyn yn 2011.

Mae ei gyrfa fel actores ar y teledu ac ar lwyfan wedi bod yn llawn ac amrywiol, rhwnwg monologau, rôl fel Siwan yn nrama Saunders Lewis a'r Fonesig Macbeth yn nrama William Shakespeare, heb sôn am rannau mewn rhaglenni megis Rownd a Rownd a Byw Celwydd. 

Yn 2018 cyhoeddodd y llyfr Syllu ar Walia', cyfrol o ysgrifau hunangofiannol ffraeth, er fod y cyflwyniad yn egluro "Nid hunangofiant ydy hwn". Cyhoeddodd Ffion ei nofel gyntaf, Mori, yn Nhachwedd 2021 (gwasg Y Lolfa, ISBN 9781800991897). 

Ers 2022, mae'n Gadeirydd cwmni Pyst, cwmni sy'n hybu'r celfyddydau. Yn Ebrill 2023, cafodd swydd fel cyflwynydd rhaglen am y celfyddydau ar Radio Cymru bob pnawn Sul, ac mae hi wedi troi hefyd at gyfarwyddo.

Ym mis Medi 2025 cyhoeddwyd y bod wedi ei phenodi yn Gyfarwyddwr Artistig Theatr Bara Caws, ac yn cychwyn y swydd yn Ionawr 2026.

Cyfeiriadau

Categori:Genedigaethau 1971
Categori:Pobl o Ddolwyddelan
Categori:Cyn-fyfyrwyr Prifysgol Bangor
Categori:Pobl addysgwyd yn Ysgol Tryfan
Categori:Actorion benywaidd o Gymru
Categori:Cyflwynwyr teledu o Gymru
Categori:Cyflwynwyr radio o Gymru